14.

vyzýva preto Komisiu a členské štáty, aby dôsledne zabezpečili plné vykonávanie tretieho energetického balíka, a žiada o jeho revíziu v podobe novej koncepcie trhu s energiou tak, aby sa v súvislosti s domácimi spotrebiteľmi zohľadnili tieto odporúčania: a) odporúča zlepšiť frekvenciu účtov za energiu a prehľadnosť a zrozumiteľnosť účtov za energiu a zmlúv na uľahčenie interpretovania a porovnávania; trvá na tom, aby sa používal zrozumiteľný jazyk, pričom by sa malo vyhýbať technickým výrazom; žiada Komisiu, aby v tejto súvislosti stanovila minimálne normy informovania vrátane osvedčených postupov; zdôrazňuje, že v účtoch by sa mali jasne identifikovať fixné poplatky, dane a odvody, aby ich zákazník dokázal jasne odlíšiť od variabilných nákladov súvisiacich so spotrebou; pripomína existujúce požiadavky na dodávateľov, aby uvádzali na účte podiel každého zdroja energie na celkovom palivovom mixe dodávateľa za predchádzajúci rok zrozumiteľným a jasne porovnateľným spôsobom vrátane odkazu na miesto, kde možno nájsť informácie o vplyve na životné prostredie, pokiaľ ide o emisie CO2 a rádioaktívny odpad; b) odporúča vytvoriť jedno kontaktné miesto, ktoré by poskytovalo všetky dôležité informácie umožňujúce spotrebiteľom prijímať informované rozhodnutia; c) odporúča, aby prevádzkovatelia distribučných sústav, keďže majú prístup k historickej spotrebe domácností, ako aj prevádzkovatelia nezávislých porovnávacích nástrojov, spolupracovali s regulačnými orgánmi na posúdení, ako najlepšie môžu proaktívne poskytovať spotrebiteľom porovnávanie ponúk s cieľom umožniť všetkým spotrebiteľom, aj tým, ktorí nemajú prístup k internetu alebo zručnosti, zistiť, či by mohli ušetriť peniaze prechodom; d) odporúča vypracovať usmernenia pre nástroje na porovnávanie cien s cieľom zabezpečiť spotrebiteľom možnosť prístupu k nezávislým, aktuálnym a zrozumiteľným porovnávacím nástrojom; domnieva sa, že členské štáty by mali vypracovať akreditačné systémy, ktoré by zahŕňali všetky porovnávacie nástroje, v súlade s usmerneniami Rady európskych energetických regulačných orgánov (CEER); e) odporúča vytvorenie nových platforiem, ktoré budú slúžiť ako nezávislé nástroje na porovnávanie cien, aby mali spotrebitelia väčší prehľad o účtoch; odporúča, aby takéto nezávislé platformy poskytovali spotrebiteľom porovnateľným spôsobom informácie o percentuálnom podiele zdrojov energie a rôznych daniach, poplatkoch a doplatkoch obsiahnutých v tarifách za energiu, aby spotrebitelia mohli ľahšie hľadať vhodnejšie ponuky, pokiaľ ide o cenu, kvalitu a udržateľnosť; navrhuje, aby túto úlohu prevzali existujúce orgány, napríklad štátne ministerstvá energetiky, regulačné orgány alebo organizácie spotrebiteľov; odporúča vypracovanie aspoň jedného takéhoto nezávislého nástroja na porovnávanie cien na členský štát; f) odporúča na zlepšenie maloobchodnej hospodárskej súťaže medzi dodávateľmi, aby členské štáty vypracovali usmernenia, po konzultácii s prevádzkovateľmi nástrojov na porovnávanie cien a spotrebiteľskými skupinami, ktoré zabezpečia, aby návrhy taríf od rôznych dodávateľov umožnili ich jednoduché porovnávanie a predchádzali zavádzaniu spotrebiteľov; g) odporúča, aby sa spotrebitelia informovali popri účtoch za energiu o najvhodnejšej a najvýhodnejšej tarife, na základe historickej spotreby, a že by malo byť možné, aby spotrebitelia, ak si to želajú, mohli čo najjednoduchším spôsobom prejsť na túto tarifu; konštatuje, že vzhľadom na skutočnosť, že miera prechodu k iným ponukám je v Európe nízka, sa mnoho domácností, najmä tie najzraniteľnejšie, nezapája do trhu s energiou a zostávajú im nevhodné, neaktuálne a drahé tarify; h) odporúča preskúmať opatrenia, ktoré umožnia, aby maloobchodné ceny lepšie odrážali veľkoobchodné ceny, aby sa tak zvrátil trend narastajúceho podielu fixných prvkov v účtoch za energiu, predovšetkým výdavkov a odvodov a v niektorých prípadoch sieťových poplatkov, ktoré sú často regresívnymi prvkami; zdôrazňuje zarážajúci rozdiel medzi odvodmi a daňami, ktoré platia domáci a priemyselní odberatelia;